ຊອກດານີປະຕິບັດການໂຈມຕີທາງອາກາດຖະຫຼົ່ມກຸ່ມລັດອິດສະລາມ(ໄອເອສ) ຫຼາຍເທື່ອເມື່ອວັນພະຫັດ(4ກຸມພາ)ພາຍຫຼັງປະກາດຕອບໂຕ້ໜັກໜ່ວງ ແກ້ແຄ້ນໃຫ້ນັກບິນຂອງກອງທັບທີ່ຖືກພວກຫົວຮຸນແຮງກຸ່ມນີ້ປະຫານຊີວິດດ້ວຍການເຜົາທັງເປັນ
“ກອງທັບອາກາດຊອກດານີ ປະຕິບັດການໂຈມຕີທາງອາກາດຕໍ່ຖານທີ່ໝັ້ນຕ່າງໆຂອງກຸ່ມລັດອິດສະລາມ” ເຈົ້າໜ້າທີ່ລັດຖະບານທີ່ບໍ່ປະສົງອອກຊື່ຜູ້ໜຶ່ງກ່າວ ຢ່າງໃດກໍຕາມລາວບໍ່ໄດ້ລະບຸເຖິງຕຳແໜ່ງທີ່ດຳເນີນການຖະຫຼົ່ມທາງອາກາດ ໂດຍພຽງແຕ່ບອກວ່າກອງທັບຈະອອກຖ້ອຍຖະແຫຼງຊີ້ແຈງປະຕິບັດການນີ້ໃນພາຍຫຼັງ
ເຖິງຊອກດານີດຳເນີນການໂຈມຕີທາງອາກາດຕໍ່ໄອເອສໃນຊີຣີເປັນປະຈຳ ສ່ວນໜຶ່ງໃນປະຕິບັດການຕໍ່ຕ້ານໄອເອສຂອງພັນທະມິດນານາຊາດທີ່ນຳໂດຍສະຫະລັດ ເຊິ່ງມີເປົ້າໝາຍກຳຈັດນັກຮົບກຸ່ມນີ້ທີ່ບຸກຍຶດຄອງດິນແດນອັນກວ້າງຂວາງໃນດິນແດນຊີຣີແລະອີຣັກ ແຕ່ການໂຈມຕີເທື່ອຫຼ້າສຸດໃນວັນພະຫັດ(5ກຸມພາ)ມີຂຶ້ນພາຍຫຼັງລັດຖະມົນຕີກະຊວງຂ່າວສານຊອກດານີປະກາດວ່າ ປະເທດເຂົາເຈົ້າຈະຕອບໂຕ້ໄອເອສຊະນິດສະເທືອນໂລກ ພາຍຫຼັງໄອເອສເຜີຍແຜ່ວີດີໂອເຜົາທັງເປັນຮ້ອຍໂທ ມາສ ອັລ ຄັສຊາສເບ (Maaz al-Kassasbeh) ອາຍຸ 26 ປີ.
ຝູງບິນຮົບຊອກດານີທີ່ແລ້ວພາລະກິດໂຈມຕີນັກຮົບໄອເອສໃນຊີຣີ ໄດ້ບິນຢູ່ເໜືອເມືອງດັ່ງກ່າວເພື່ອສະແດງການເຄົາລົບຕໍ່ການເສຍສະຫຼະຂອງ ອັລ ຄັສຊາສເບ
ການສັງຫານຢ່າງໂຫດຫ້ຽມຕໍ່ ມາສ ອັລ ຄັສຊາສເບ ທີ່ຖືກໄອເອສຈັບເປັນຕົວປະກັນ ພາຍຫຼັງທີ່ເຮືອບິນ F-16 ຂອງລາວຕົກໃນຊີຣີເມື່ອເດືອນທັນວາ ກະຕຸ້ນແຮງສະໜັບສະໜູນໃນຊອກດານີໃຫ້ຍົກລະດັບປະຕິບັດການທາງທະຫານຕໍ່ພວກ ຢີຮາດ (Jihad, جهاد) ກຸ່ມນີ້ ໂດຍກະສັດ ອັບດຸນລາ ທີສອງ(Abdullah II) ແຫ່ງຊອກດານີ ທີ່ເລື່ອນໝາຍກຳນົດຢ້ຽມຢາມສະຫະລັດແລະສະເດັດກັບສູ່ກຸງ ອັມແມນ(Amman)ໃນວັນພຸດ(4ກຸມພາ) ຊົງປະກາດປະຕິບັດການທາງທະຫານຕໍ່ນັກຮົບລັດອິດສະລາມໃຫ້ນັກນ່ວງຍິ່ງຂຶ້ນ
“ເລືອດຂອງ ມາສ ອັລ ຄັສຊາສເບ ຜູ້ເສຍລະຫຼະຈະບໍ່ເສຍລ້າ ຊອກດານີແລະກອງທັບຈະຕອບໂຕ້ກັບຢ່າງສາສົມ ເຮົາກຳລັງເຮັດສົງຄາມເພື່ອປົກປ້ອງສັດທາ ຄ່ານິຍົມຂອງເຮົາແລະຫຼັກການມະນຸດສະທຳ ສົງຄາມຄັ້ງນີ້ຈະຮຸນແຮງໜັກໜ່ວງ ເຮົາຈະຕາມໄປກຳຈັດສັດຕູເຖິງຖິ່ນ”
ໃນວັນພະຫັດ(5ກຸມພາ) ກະສັດ ອັບດຸນລາ ຊົງສະເດັດໄປສະແດງຄວາມເສຍພຣະໄທກັບຄອບຄົວຂອງ ມາສ ອັລ ຄັສຊາສເບ ທີ່ເມືອງ ຄາຣັກ (Karak) ບ້ານເກີດຂອງນັກບິນລາຍນີ້ ເຊິ່ງຫ່າງຈາກເມືອງຫຼວງອັມແມນໄປທາງໃຕ້ປະມານ 120 ກິໂລແມັດ ໂດຍລະຫວ່າງນັ້ນຝູງບິນຮົບຊອກດານີທີ່ສຳເລັດພາລະກິດໂຈມຕີນັກຮົບໄອເອສໃນຊີຣີ ໄດ້ບິນໄປມາເໜືອເມືອງດັ່ງກ່າວດ້ວຍ
ກ່ອນໜ້ານີ້ໃນວັນພຸດ(4ກຸມພາ) ຊອກດານີປະຫານຊີວິດ ນາງ ຊາຢິດາ ອັນ ຣິຊາວີ(Sajida al-Rishawi) ມືລະເບີດຍິງ ແລະ ຊີອາດ ອັນ ຄາບູລີ(Siad al-Karbuli) ຜູ້ປະຕິບັດການຂອງເຄືອຂ່າຍອານໄຄດາເຊິ່ງຕ່າງກໍເປັນຊາວອີຣັກທັງສອງຄົນ ຕອບໂຕ້ລ້າງແຄ້ນທີ່ພວກໄອເອສເຜົານັກບິນຊອກດານີທັງເປັນ.